## Zakon o osiguranju potraživanja radnika u slučaju stečaja poslodavca

### NN 114/2003 (19.7.2003.), Zakon o osiguranju potraživanja radnika u slučaju stečaja poslodavca

# HRVATSKI SABOR

1577

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O OSIGURANJU POTRAŽIVANJA RADNIKA U SLUČAJU STEČAJA POSLODAVCA

Proglašavam Zakon o
osiguranju potraživanja radnika u slučaju stečaja poslodavca, koji je donio
Hrvatski sabor na sjednici 14. srp­nja 2003.

Broj: 01-081-03-2595/2
Zagreb, 16. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O OSIGURANJU POTRAŽIVANJA RADNIKA U SLUČAJU STEČAJA POSLODAVCA

I. OpĆe odredbe

Članak 1.

Ovim se Zakonom utvrđuju vrste i opseg prava
radnika u slučaju stečaja poslodavca, poslovi koje obavlja Fond za razvoj i
zapošljavanje (u daljnjem tekstu: Fond) kao jamstveni fond za isplate
potraživanja radnika u slučaju stečaja poslodavca, uvjeti pod kojima se ta
prava ostvaruju i način osiguranja sredstava za ostvarenje tih prava.

Članak 2.

U smislu ovoga Zakona
pojedini izrazi imaju sljedeće zna­čenje:

*»poslodavac je u
stečaju«* označava poslodavca kada je nad njim otvoren
stečaj prema posebnim propisima koji uređuju stečajni postupak,

*»radnik«*
je osoba koja je zaposlena kod poslodavca na temelju ugovora o radu na neodređeno
ili određeno vrijeme, kao i osoba koja je bila zaposlena kod poslodavca u
vremenu za koje se isplaćuju potraživanja na temelju članka 3. stavka 1. ovoga
Zakona,

*»plaća«* je
naknada za rad a obuhvaća osnovnu plaću i dodatke na plaću koje je poslodavac u
novcu dužan isplatiti radniku za obavljeni rad, na temelju ugovora o radu,
kolektivnog ugovora, pravilnika o radu ili drugog propisa.

II. Prava radnika

Članak 3.

(1) Fond je dužan u
roku od 30 dana od konačnosti rješenja iz članka 12. ovoga Zakona radniku
isplatiti:

1. neisplaćene plaće za
posljednja tri mjeseca prije prestanka radnog odnosa, odnosno otvaranja
stečaja,

2. neisplaćene naknade
plaće za bolovanje koju je prema propisima o zdravstvenom osiguranju bio dužan
isplatiti poslodavac iz svojih sredstava u posljednja tri mjeseca prije
prestanka radnog odnosa, odnosno otvaranja stečaja,

3. naknadu plaće za
neiskorišteni godišnji odmor na koji je radnik stekao pravo u kalendarskoj
godini u kojoj je prestao radni odnos, odnosno u kojoj je otvoren stečaj,

4. otpremninu pod
uvjetima utvrđenim zakonom,

5. pravomoćno dosuđenu
naknadu štete zbog pretrpljene ozljede na radu ili profesionalne bolesti.

(2) Fond osigurava
isplate iz stavka 1. ovoga članka u visini:

1. najniže plaće u
Republici Hrvatskoj za svaki mjesec za koji radniku nije isplaćena plaća,
odnosno naknada plaće iz točke 1. i 2.,

2. najviše do polovice
najniže plaće u Republici Hrvatskoj za slučaj iz točke 3.,

3. polovicu zakonom
propisane otpremnine iz točke 4.,

4. najviše do jedne
trećine pravomoćno dosuđene naknade štete iz točke 5.

Članak 4.

Kod isplate plaće i
naknade plaće Fond je dužan obračunati i platiti doprinose za obvezna
osiguranja.

III. Fond za razvoj i
zapoŠljavanje

Članak 5.

(1) Poslovi iz članka 1. ovoga Zakona koje
obavlja Fond su:

– rješavanje o pravima
radnika utvrđenih ovim Zakonom i obavljanje isplate na temelju donesenih
rješenja,

– osiguravanje
zakonitosti ostvarivanja prava radnika,

– pružanje stručne
pomoći radnicima pri ostvarivanju prava utvrđenih ovim Zakonom,

– usmjeravanje i
upravljanje sredstvima osiguranim za na­mjenu utvrđenu ovim Zakonom.

(2) Administrativne
poslove zaprimanja zahtjeva iz članka 10. ovoga Zakona za Fond obavlja Hrvatski
zavod za zapoš­lja­vanje (u daljnjem tekstu: Zavod).

(3) Međusobna prava i
obveze u svezi s obavljanjem poslova iz stavka 2. ovoga članka Fond i Zavod uređuju
Sporazumom o poslovnoj suradnji.

(4) Fond je obvezan
najmanje jedanput godišnje podnijeti izvješće o svome radu Vladi Republike
Hrvatske (u daljnjem tekstu: Vlada).

Članak 6.

(1) Pri Fondu se osniva
Savjetodavno vijeće (u daljnjem tekstu: Vijeće).

(2) Vijeće ima 3 člana,
koje imenuje i razrješava Vlada.

(3) Članovi Vijeća su:

– predstavnik Vlade,

– predstavnik sindikata
i

– predstavnik
poslodavaca.

(4) Vlada imenuje svog
predstavnika na prijedlog ministra nadležnog za rad (u daljnjem tekstu:
ministar), a predstavnike sindikata i poslodavaca na prijedlog
Gospodarsko-socijalnog vijeća ili na prijedlog reprezentativnih udruga poslodavaca
i sindikata, ako Gospodarsko-socijalno vijeće nije osnovano.

(5) Vijeće donosi
Poslovnik kojim uređuje način svojega rada.

(6) Vijeće kao
savjetodavno tijelo raspravlja i daje mišljenja i prijedloge Upravi Fonda o:

– godišnjem
financijskom planu Fonda u dijelu koji se odnosi na osiguranje sredstava za
provedbu ovoga Zakona,

– organizaciji i načinu
rada Fonda u obavljanju poslova iz članka 3. stavka 1. ovoga Zakona,

– godišnjem izvješću o
radu Fonda i

– svim ostalim
pitanjima koja bi mogla utjecati na mo­gućnost i način ostvarivanja prava
radnika utvrđenih ovim Zakonom.

Članak 7.

Nadzor nad zakonitošću
rada Fonda u dijelu koji se odnosi na izvršavanje poslova utvrđenih ovim
Zakonom obavlja ministarstvo nadležno za rad (u daljnjem tekstu: ministarstvo).

Članak 8.

Na sva pitanja koja se
odnose na ustrojstvo i rad Fonda, a koja nisu uređena ovim Zakonom, primjenjuju
se odredbe Zakona o Fondu za razvoj i zapošljavanje.

IV. Postupak
ostvarivanja prava

Članak 9.

(1) Prava propisana
ovim Zakonom može ostvariti radnik koji je u trenutku otvaranja stečajnog
postupka bio u radnom odnosu kod poslodavca, kao i radnik koji je bio zaposlen
kod poslodavca u vremenu za koje se isplaćuju potraživanja iz članka 3. stavka
1. ovoga Zakona, ako je svoje potraživanje prijavio u roku i na način utvrđen
propisima koji uređuju stečajni postupak, odnosno ako otvoreni stečajni
postupak nad poslodavcem nije bio proveden, ako je svoje potraživanje prijavio
u roku i na način utvrđen ovim Zakonom.

(2) Iznimno od odredbe
stavka 1. ovoga članka prava propisana ovim Zakonom ne mogu ostvariti članovi
uprave trgovačkog društva.

(3) Potraživanja iz
stavka 1. ovoga članka radnik ima pravo potraživati od Fonda.

Članak 10.

(1) Postupak za
ostvarenje prava iz članka 3. ovoga Zakona pokreće se na zahtjev radnika.

(2) Zahtjev iz stavka
1. ovoga članka podnosi se područnoj službi Zavoda prema mjestu sjedišta
poslodavca, odnosno njegove registrirane poslovne jedinice, u roku od 30 dana
od dana kada su potraživanja u stečajnom postupku postala priznata, odnosno od
dana kada je rješenje nadležnoga stečajnog suda o nepro­vođenju stečajnog
postupka objavljeno u »Narodnim novinama«.

Članak 11.

(1) Zahtjev iz članka
10. ovoga Zakona podnosi se na posebnom obrascu.

(2) Uz zahtjev radnik
mora priložiti:

1. ugovor o radu ili
pisanu potvrdu o sklopljenom ugovoru, odnosno dokaz o zasnovanom radnom odnosu
ili odluku o prestanku radnog odnosa, i

2. popis priznatih
potraživanja koji je sastavio stečajni upravitelj ili obračune iz članka 83.a
stavka 2. Zakona o radu.

(3) Sadržaj obrasca iz
stavka 1. ovoga članka i dodatnu dokumentaciju koju je potrebno priložiti
obrascu propisuje pravilnikom ministar.

(4) Stečajni
upravitelji, poslodavci i fizičke osobe dužne su Fondu na njegov zahtjev
dostaviti sve podatke potrebne za donošenje odluke o zahtjevu radnika.

(5) Osobe iz stavka 4.
ovoga članka dužne su Fondu dostaviti podatke u roku od 15 dana od dana
primitka zahtjeva Fonda.

Članak 12.

(1) O zahtjevu Fond
odlučuje rješenjem u roku od 15 dana od dana podnošenja zahtjeva prema članku
10. stavku 2. ovoga Zakona.

(2) O žalbi protiv
rješenja iz stavka 1. ovoga članka odlučuje ministarstvo u roku od 30 dana od
dana podnošenja žalbe.

(3) Rješenje
ministarstva iz stavka 2. ovoga članka konačno je i protiv njega se može
pokrenuti upravni spor.

(4) U postupku
rješavanja o zahtjevu iz stavka 1. ovoga članka primjenjuju se odredbe Zakona o
općem upravnom postupku.

V. Prijenos potraŽivanja

Članak 13.

(1) Potraživanja koja
radniku na temelju članka 3. ovoga Zakona isplaćuje Fond, prelaze na Fond danom
izvršenja rješenja iz članka 12. ovoga Zakona.

(2) O prijenosu
potraživanja Fond je dužan obavijestiti stečajnog upravitelja i priložiti dokaz
o isplati sredstava.

VI. Osiguranje
sredstava

Članak 14.

Sredstva za
ostvarivanje prava radnika utvrđena ovim Zakonom osiguravaju se u državnom
proračunu.

VII. Kaznene odredbe

Članak 15.

(1) Novčanom kaznom od
3.000,00 do 10.000,00 kuna kaznit će se poslodavac koji na zahtjev Fonda ne
dostavi zatraženu dokumentaciju (članak 11. stavak 4.).

(2) Novčanom kaznom od
1.000,00 do 3.000,00 kuna za prekršaj iz stavka 1. ovoga članka kaznit će se
stečajni upravitelj, odgovorna osoba poslodavca i druga fizička osoba.

Članak 16.

 (1) Novčanom kaznom od 10.000,00 do 30.000,00
kuna kaznit će se Fond ako ne donese rješenje u roku iz članka 12. stavka 1.
ovoga Zakona.

(2) Novčanom kaznom od 3.000,00 do 10.000,00
kuna za prekršaj iz stavka 1. ovoga članka kaznit će se odgovorna osoba Fonda.

VIII. Prijelazne i
zavrŠne odredbe

Članak 17.

Pravilnik iz članka 11.
stavka 3. ovoga Zakona donijet će ministar u roku od 30 dana od dana stupanja
na snagu ovoga Zakona.

Članak 18.

Sva potraživanja
radnika prema poslodavcima nad kojima je stečajni postupak otvoren do dana
stupanja na snagu ovoga Zakona, rješavat će se po propisima i odredbama zakona
koji su bili na snazi na dan otvaranja stečajnog postupka nad poslodavcem.

Članak 19.

Ovaj Zakon stupa na
snagu danom objave u »Narodnim novinama«.

Klasa: 110-01/03-01/03
Zagreb, 14. srpnja 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 114/2003-1577